**Az innovátor**

ifj. Dreher Antal Károly

(1849-1921)

Az idősebb Dreher Antal, azaz a Sörkirály hirtelen halála után a harmadik generáció képviselője, az akkor még kiskorú ifjabb Dreher Antal Károly (1849-1921) örökölte a schwechati, michelobi (Csehország) és a kőbányai gyárakat. Apjához hasonlóan európai tanulmányokat folytatott Németországban, Angliában, Hollandiában, Franciaországban és a Svájcban. Amíg tanult, apja hűséges munkatársai vették át a kőbányai sörfőzde irányítását a Sörkirály korábbi útmutatása mentén. Deiglmayer Ágoston és Aich Ferenc (id. Dreher Antal testvérének, Klárának férje, aki maga is sörgyáros családból származott, és a kis Antal gyámja is lett) gondosan fejlesztették a gyárat. Olyannyira, hogy már évi több mint 100 000 hl sört termelnek, amikor átvette a gyár vezetését a mesterségben járatossá lett és nagykorúvá cseperedett ifjabb Dreher Antal.

A Sörgyáros ambiciózus fia 35 éven át irányította a kőbányai gyárat és az ország legnagyobb sörgyárává fejlesztette azt. A kínálkozó lehetőségeket ügyesen kihasználva, a felmerülő problémákra újszerű megoldásokat keresve, a szükséges pillanatokban másokkal együttműködve vezette sörfőzdéjét. Kőbányát is fejlesztette, kutat furatott, malátagyárat építtetett, megerősítette a pincéket és szellőzőaknákat nyittatott rajtuk. Az ászokoláshoz jégvágási engedéllyel a Duna jegét felhasználva, a jeget a pincékben betárolva készítette a sört.

Irányítása alatt született meg a Dreher sör márkanév is. Dreher név alatt több almárka került forgalomba, legismertebbek a Bak, a Király, a Korona, a Már(z)iusi, a Szent János és a Téli sör.

A termékek sikerét több kiállításon és világkiállításon szerzett díszoklevél és aranyérem tanúsítja, köztük az 1867 után 1878-ban, majd 1900-ban ismét elnyert Nagy Aranyérem a Párizsi Világkiállításon. A díjak mellett számos fejlesztést elősegítő befektetéssel is büszkélkedhetett. Új technológiával légbefúvásos malátagyárat épített, új malátaaszalót állított üzembe és új főzőházzal bővítette sörgyárainak kapacitását. A Dreher sörgyárak ifj. Dreher Antal irányítása alatt Közép-Európa és az Osztrák-Magyar Birodalom elismert sörfőzdéjévé váltak.

Ifj. Dreher Antal nagy lovasként ménest is fenntartott és versenylótenyésztésben is hírnevet szerzett. A lovak iránti szenvedélyét fia, Jenő is örökölte. Vállalatait a századfordulón részvénytársasággá alakította. A Bécs környéki sörgyárakat konszernként 1913-ban egyesítette, amelyek a Dreher részvények többségével működtek tovább. Politikai szerepet is vállalt, az I. világháború alatt sokat jótékonykodott.

1921-ben bekövetkezett halála után fia, Dreher Jenő vette át a háború és a gazdasági válság után önhibájukon kívül széteső sörbirodalmat.

**Az egyesítő**

Dreher Jenő

(1872-1949

Dreher Jenő családjának hagyományaihoz híven rendkívül tehetséges vezető és sokoldalú személyiség volt. Ő volt az a német-osztrák Dreher, aki hazájául Magyarországot választotta. Apja által a számára kijelölt családi feladata a magyarországi birtokokon való gazdálkodás, a sörgyár felügyelete, valamint a lótenyésztés és a versenyistállókkal kapcsolatos munkák koordinálása volt. Kitűnő lovas hírében állt.

Dreher Jenő a Dreher sörgyár hazai igazgatótanácsának elnöke volt, a sörgyárat pedig a rokon Aich család vezette több generáción keresztül. Dreher Jenő Budapesten találta meg társát, a svájci származású Haggenmacher Berta Lujza, azaz Lily (1878-1970) személyében, akinek a révén beházasodott a hazai gabona-, maláta- és söriparban érdekelt gazdag Haggenmacher családba. Az I. világháború után a söripar a legnagyobb válságát érte meg. A termelés a gyárakban visszaesett, és a gazdasági világválság is nehezítette a piacot. Dreher Jenő azonban a kihívások mellett felismerte az új piaci lehetőségeket, és más vállalkozásokba kezdett. A malátagyártást megtartotta, a söripart (ideiglenesen, a lecsökkent kereslethez alkalmazkodva) visszafejlesztette. Eladta gyárait, még az anyacéget is, csak a kőbányai egységet tartotta meg, ahol is egy sörfőzdét üzemeltetett, a mai sörgyárunkat, az Első Magyar Részvény Serfőzde épületében. A kőbányai sörgyárait 1923-tól konszernbe tömörítette, így létrehozta a Dreher Haggenmacher Első Magyar Serfőzde Rt-t. Vállalkozásait bővítette: Dreher-Matul néven keksz- és csokoládégyárat, Dreher-Fockink néven konyak- és likőrgyárat, textilüzemet, tej- és gyógyszeripari vállalkozást, valamint tápszerüzemet hozott létre. Ezzel újra felvirágoztatta a Dreher márkanevet. A szállodaiparba is igyekezett elhelyezni tőkéjét: három nagy hotel többségi tulajdonát szerezte meg, Hungaria Nagyszálló, Ritz (későbbi Duna palota), Nemzeti szálloda. 1928-ban megvásárolta az alig termelő Nagykanizsai Királyi Serfőzde Rt. részvény többségét, hogy ezzel bekebelezze a dunántúli sörpiacot. Az akkori hazai piac 70%-át uralta.

A válságot és a II. világháborút átvészelve, az új világrendben is megállt a helyét. Hatalmas vagyona ellenére nem törekedett magasabb rang vagy cím elnyerésére. Nem politizált, személye a felső elit szóbeszédeiben nem szerepelt.

A háború utáni fellendülés halvány reményét gyorsan eloszlatta az államosítás. Az 1948. március 26-i törvény alapján a 100-nál több munkavállalót foglalkoztató vállalatok állami tulajdonba kerültek. Dreher Jenő saját kezűleg írta alá az államosítás tudomásulvételét.

Az idős és beteg cégvezető sok igazgatósági taggal ellentétben nem menekült külföldre. Választott és szeretett hazájában agyvérzés következtében hunyt el 1949-ben. Halálával a Dreher család férfi ágon kihalt. Felesége Haggenmacher Berta Lujza és két lányuk, Mária és Anna Mária családostul elhagyta az országot és nem kerültek többé kapcsolatba a söriparral.

A néhai jeles család tagjai a martonvásári és a schwechati családi Dreher kriptában nyugszanak, azonban a dreheri hagyomány, az évszázados örökség még mindig él és virágzik. A családi cég, a sörmárkák, a gyár túlélte a XX. század további válságait is, a kőbányai sörgyár, mai nevén a Dreher Sörgyárak, pedig ma hazánk egyik legrégebbi és legismertebb vállalkozása, és Budapest egyetlen sörgyára.